SKRIFTLIG FORESPØRGSEL E-3242/02

af Mihail Papayannakis (GUE/NGL) til Kommissionen

(15. november 2002)

Om: Størrelsen af EU-bevillinger til finansiering af programmer for romabefolkningen i Grækenland

Den græske regering bekendtgjorde den 4. marts 2002 det integrerede handlingsprogram for social integration af græske sigøjnere med et budget på 373,5 mio. EUR for perioden 2005-2008, med hvilket der er fastsat foranstaltninger på områder som husning, uddannelse, beskæftigelse og socialforsorg for sigøjnere og andre. Ifølge regeringens bekendtgørelse skal de nødvendige midler komme både fra den tredje fællesskabsstøtteramme (ca. 206 mio. EUR) og fra nationale midler (166 mio. EUR). Men som det græske organ for overvågning af Helsinki-aftalerne har klaget over, fremgik det under det besøg i Grækenland, som Europarådets kommissær for menneskerettigheder, Alvaro Gil Robles, aflagde i Grækenland i begyndelsen af juni 2002, at der kun er afsat 308 mio. EUR til programmet.

Kan Kommissionen på baggrund af ovenstående oplyse, hvad de bevillinger, som i alt er afsat til programmer for romabefolkningen under den anden og den tredje fællesskabsstøtteramme i Grækenland reelt beløber sig til?

Svar afgivet på Kommissionens vegne af Anna Diamantopoulou

(18. december 2002)

Handlingsprogrammet for social integration af de græske sigøjnere er et nationalt program, som hovedsageligt finansieres med nationale ressourcer. Strukturfondene kan kun bidrage, for så vidt angår den del, som er støtteberettiget i henhold til strukturfondsforordningerne.

Inden for rammerne af det operationelle program bekæmpelse af udstødelse fra arbejdsmarkedet under strukturfondene 1994-1999 for Grækenland gennemførte man en række integrerede projekter og aktioner til støtte for den socioøkonomiske integration af græske sigøjnere.

Den Europæiske Socialfond (ESF) finansierede aktioner vedrørende rådgivning, erhvervsvejledning, erhvervsuddannelse og beskæftigelsesfremme, hvilket sammen med tilvejebringelsen af supplerende tjenesteydelser har til formål at lette deres sociale og økonomiske integration. De samlede udgifter til de gennemførte aktioner var på ca. 4,2 mio. EUR.

Inden for rammerne af det operationelle program beskæftigelse og erhvervsuddannelse under strukturfondene 2000-2006 for Grækenland har de græske myndigheder oprettet et program omfattende finansiering af målrettede, integrerede indgreb til fordel for de græske sigøjnere. Indgrebene har til formål at sikre lige muligheder for sigøjnerne, for så vidt angår adgang til arbejdsmarkedet og tilvejebringelse af de nødvendige betingelser for deres sociale integration.

De samlede udgifter til ovennævnte indgreb anslås til 11,7 mio. EUR. Ca. 1 700 personer vil nyde godt af rådgivningen, uddannelsen og beskæftigelsesmulighederne samt de planlagte supplerende foranstaltninger. Man forventer at iværksætte et offentligt udbud i begyndelsen af 2003.

Inden for rammerne af de tredje strukturfonde kan de græske sigøjnere også udnytte andre integrerede aktioner, som er finansieret af ESF, og som er udformet specifikt med henblik på at fremme lige adgang til arbejdsmarkedet for alle og navnlig for personer, som risikerer social udstødelse.